Beredskabet i Nykøbing Mors måtte rykke ud til et skur og en garage på Nørrebro 42, der stod i flammer. De fik alarmen klokken 12:46, og var hurtigt på stedet. - Det er kun få hundrede meter fra beredskabscenteret, så vi var hurtigt på stedet. Branden var meget voldsom. Den var helt overtændt, da vi kom, siger indsatsleder ved Beredskabscenter Nykøbing Mors, Mogens Hansen til TV MIDTVEST. Garagen og skuret lå i forlængelse af et hus, hvor der ligger en forretning og to boliglejemål. Der var dog ingen fare for mennesker, da der ikke var nogen hjemme i ejendommen. Beredskabet fik flammerne under kontrol, inden de kunne brede sig til det tilstødende hus. Det store slukningsarbejde tog en halv time, og beredskabet er nu i gang med efterslukningen. - Vi har ikke på nuværende tidspunkt nogen idé om, hvordan branden er opstået, siger indsatslederen. Det var naboer til ejendommen, der anmeldte branden.

Opsummering:
Et skur og en garage er ædt op af flammer i Nykøbing Mors. Beredskabet nåede at få flammerne under kontrol, inden de bredte sig til huset.